ΚΑΝΟΝΙΣΜΟΣ (ΕΟΚ) αριθ. 3391/91 ΤΟΥ ΣΥΜΒΟΥΛΙΟΥ της 19ης Νοεμβρίου 1991 που τροποποιεί τον κανονισμό (ΕΟΚ) αριθ. 1799/87 σχετικά με το ιδιαίτερο καθεστώς εισαγωγών αραβοσίτου και σόργου στην Ισπανία για την περίοδο 1987-1990

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι, με την απόφαση 91/30/ΕΟΚ (3), το Συμβούλιο ενέκρινε ανταλλαγή επιστολών που συμπληρώνει τη συμφωνία που συνάφθηκε στις 30 Ιανουαρίου 1987 μεταξύ της Ευρωπαϊκής Οικονομικής Κοινότητας και των Ηνωμένων Πολιτειών της Αμερικής δυνάμει του άρθρου XXIV.6 της Γενικής Συμφωνίας Δασμών και Εμπορίου (GATT), η οποία προβλέπει, ιδίως, την παράτασή της για το έτος 1991- ότι θα πρέπει, κατά συνέπεια, να παραταθεί και ο κανονισμός (ΕΟΚ) αριθ. 1799/87 (4)-

ότι η παράταση του κανονισμού (ΕΟΚ) αριθ. 1799/87 συνεπάγεται την πραγματοποίηση των εισαγωγών, για ένα συγκεκριμένο έτος, το αργότερο μέχρι το τέλος Φεβρουαρίου του επόμενου έτους- ότι η κτηθείσα πείρα κατέδειξε ότι η πιθανή εμφάνιση τεχνικών δυσκολιών είναι δυνατόν να δυσχεράνει την αυστηρή εφαρμογή αυτής της προθεσμίας- ότι θα πρέπει, κατά συνέπεια, να ληφθεί υπόψη αυτό το γεγονός-

ότι θα πρέπει να τροποποιηθεί ανάλογα ο κανονισμός (ΕΟΚ) αριθ. 1799/87,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1799/87 τροποποιείται ως εξής:

1. Στον τίτλο, οι όροι "για την περίοδο 1987-1990" αντικαθίστανται από τους όρους "για την περίοδο 1987-1991".

2. Η πρώτη αιτιολογική σκέψη αντικαθίσταται από το ακόλουθο κείμενο:

"ότι, στα πλαίσια συμφωνιών μεταξύ της Ευρωπαϊκής Οικονομικής Κοινότητας και των Ηνωμένων Πολιτειών της Αμερικής για τη σύναψη διαπραγματεύσεων στα πλαίσια του άρθρου XXIV.6 της Γενικής Συμφωνίας Δασμών και Εμπορίου (GATT), που εγκρίθηκαν με τις αποφάσεις 87/224/ΕΟΚ (2) και 91/30/ΕΟΚ (2α), η Κοινότητα ανέλαβε την υποχρέωση να ανοίξει, για τα έτη 1987 έως 1991, ετήσια ποσόστωση για την εισαγωγή στην Ισπανία 2 εκατομμυρίων τόνων αραβοσίτου και 0,3 εκατομμυρίων τόνων σόργου, αφού αφαιρεθούν οι ποσότητες ορισμένων προϊόντων υποκατάστασης των σιτηρών που εισάγονται στη χώρα αυτή στη διάρκεια του ίδιου έτους, είτε άμεσα είτε έμμεσα- ότι οι ποσότητες αραβοσίτου και σόργου που εισάγονται πρέπει να χρησιμοποιούνται ή να μεταποιούνται στην Ισπανία-

(2) ΕΕ αριθ. L 98 της 10. 4. 1987, σ. 1.

(2α) ΕΕ αριθ. L 17 της 23. 1. 1991, σ. 17."

3. Το άρθρο 1 αντικαθίσταται από το ακόλουθο κείμενο:

"Άρθρο 1

Από το 1987 και για περίοδο πέντε ετών, οι εισαγωγές από τρίτες χώρες για τη θέση σε ελεύθερη κυκλοφορία στην Ισπανία ετήσιας ποσότητας κατ' ανώτατο όριο 2 εκατομμυρίων τόνων αραβοσίτου και 0,3 εκατομμυρίων τόνων σόργου πραγματοποιούνται σύμφωνα με τους όρους που καθορίζονται στα ακόλουθα άρθρα."

4. Το άρθρο 6 αντικαθίσταται από το ακόλουθο κείμενο:

"Άρθρο 6

Οι εισαγωγές που αναφέρονται στο άρθρο 2 πραγματοποιούνται, όσον αφορά ένα συγκεκριμένο έτος, το αργότερο μέχρι το τέλος Φεβρουαρίου του επόμενου έτους. Στην περίπτωση τεχνικών δυσκολιών δεόντως διαπιστωμένων από την Επιτροπή, μπορεί να καθοριστεί, σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75, περίοδος εισαγωγής που να ξεπερνά το χρονικό όριο του τέλους Φεβρουαρίου."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1991. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Νοεμβρίου 1991. Για το Συμβούλιο

Ο Πρόεδρος

P. BUKMAN

(1) ΕΕ αριθ. C 143 της 1. 6. 1991, σ. 10. (2) Γνώμη που διατυπώθηκε στις 25 Οκτωβρίου 1991 (δεν δημοσιεύθηκε ακόμα στην Επίσημη Εφημερίδα). (3) ΕΕ αριθ. L 17 της 23. 1. 1991, σ. 17. (4) ΕΕ αριθ. L 170 της 30. 6. 1987, σ. 1.